1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 30
TUHAN meufeureuman lom ubak Nabi Musa, "Gata peugét saboh miseubah nibak bak kayée akasia keu teumpat tot dupa.
2 Hi miseubah nyan harôh timang peuet sagoe, panyang dan luwah jih maséng-maséng 45 seuntimetée, dan manyang jih 90 seuntimetée. Nibak ban peuet sagoe jih nyan peugét kheueh teuma lungkée-lungkée nyang jeuet meusaboh ngon miseubah nyan.
3 Siblah u ateueh jih, dan meunan cit ban peuet boh sagoe dan lungkée-lungkée jih harôh teuseupôh ngon méuh aseuli dan meunan cit teuboh teuma bingkée ban sikeulileng nyan.
4 Dan peugét kheueh dua boh gleueng nibak bandua boh sagoe mangat jeuet ngon peuteuen kayée geunulam miseubah nyan.
5 Kayée geunulam nyan harôh teupeugét nibak kayée akasia dan teuseupôh teuma ngon méuh.
6 Dan keubah kheueh miseubah nyan nibak mandua kréek ija nyang na dikeue Peuto Peujanjian, bak teumpat Ulôn teuma meurumpok ngon gata.
7 Tieb-tieb beungoh watée Nabi Harun jijak tot panyöt, jihnyan harôh jitot dupa nyang mangat bée diateueh miseubah nyan.
8 Hai nyang lagée nyan harôh jipeubuet cit teuma bak watée jihnyan jijak tot panyöt óh seupôt uroe. Peuseumahan ateueh dupa nyan harôh jipeubuet hana putôh-putôh siumu masa.
9 Dan bék kheueh gata peuseumah ateueh dupa nyan keureubeuen nyang teularang, keureubeuen beulatang atawa keureubeuen teuhidang; bék teuma teurô keureubeuen ié anggô di ateueh nyan.
10 Lam sithon sigoe Nabi Harun harôh jipeuna upacara teupeusuci miseubah deungon cara teupeugleh ban peuet boh lungkée jih ngon darah beulatang peulara nyang teukeureubeuen keu peuamphon desya. Hai nyang lagée nyan harôh teupeubuet tieb-tieb thon siumu masa. Miseubah nyan harôh suci banmandum dan teupeukhusos keu Ulôn."
11 TUHAN meufeureuman ubak Nabi Musa,
12 "Bak watée teupeuna seunsus ateueh bansa Israel, tieb-tieb ureuëng agam harôh jibayeue keu Ulôn péng sinuboh keu droe-droe jih mangat jih nyan hana keunong bala bak watée seunsus nyan teupeuna.
13 Banmandum ureuëng nyang rhoh teuitong nibak seunsus nyan ureuëng nyan harôh jibayeue ngon péng nyang ka teupeuteuntée meunurot yuem nyang kana atoran bak Khimah Ulôn sibagoe deureuma khusos keu Ulôn.
14 Soemantong ureuëng nyang na teuitong lam seunsus nyan, na kheueh tieb-tieb ureuëng agam nyang kana umu dua ploh thon atawa leubeh, ureuëng nyan harôh jibri deureuma khusos nyan.
15 Ureuëng kaya hana jeuet jibayeue leubeh, dan di ureuëng gasien hana jeuet jibayeue kureueng bak watée awaknyan jibayeue péng sinuboh keudroe-droe jih.
16 Kutéb kheueh péng nyan nibak ureuëng Israel, dan peuguna kheueh péng nyan keu iébadat lam Khimah Ulôn. Banmandum nyan na kheueh péng sinuboh droe awaknyan keudroe, dan Ulôn teuma sabe Lôn ingat keu Lôn lindong awaknyan."
17 TUHAN meufeureuman ubak Nabi Musa,
18 "Peugét kheueh saboh kulah ié nibak peurunggu meunan cit deungon lapek teupeugét nibak peurunggu. Keubah laju kulah ié nyan lamkawan Khimah dan miseubah, óh lheuehnyan pasoe kheueh kulah nyan ngon ié.
19 Ié nyan keu Nabi Harun dan aneuëk-aneuëk jih mangat awaknyan jeuet ji rhah jaroe ngon gaki
20 sigohlom jitamong lam Khimah atawa jipeurab ubak miseubah keu jiba keureubeuen nyang teutot. Awaknyan harôh jikeureuja nyang lagée nyan mangat bék teupoh maté. Peuratoran nyan harôh jitaát lé awaknyan dan keuturonan awaknyan siumu masa."
22 TUHAN meufeureuman ubak Nabi Musa,
23 "Gata cok kheueh reumpah-reumpah nyang paleng gét, nam kilo mur nyang caye, lhée kilo kayée maméh, lhée kilo teubée mangat bée, dan nam kilo kayée teja.
24 Banmandum nyan teutimang meunurot sinimang nyang na teupeuguna lam Khimah Lôn. Tamah kheueh teuma peuet arée minyéuk zaiton,
25 dan peugét kheueh minyéuk upacara, nyang teujampu lagée minyéuk mangat bée.
26 Peuguna kheueh nyang ka teujampu nyan keu teuboh minyéuk Khimah Ulôn, Peuto Peujanjian,
27 meuja dan banmandum peuleungkapan jih, gaki panyöt dan banmandum peuleungkapan jih, miseubah teumpat tot dupa,
28 miseubah keu keureubeuen teutot deungon sigala peuleungkapan jih, dan kulah ié deungon keunaleueng jih.
29 Deungon cara lagée nyan harôh gata peukhusos barang-barang nyan keu Ulôn, mangat banmandum nyan ka jeuet keusuci. Peue mantong nyang keunong bak miseubah nyan atranyan harôh teujok ubak TUHAN, dan soemantong nyang mat atranyan teuma meuteumé bala sabab teunaga keusucian atranyan.
30 Meunan cit boh teuma minyéuk ateueh Nabi Harun dan aneuëk-aneuëk gobnyan mangat awaknyan teubaiát jeuet keu imeum keu jilayani Ulôn.
31 Peugah laju ubak bansa Israel bahwa siumu masa minyéuk upacara nyan khusos keu Ulôn.
32 Minyéuk nyan hana jeuet teuprée ateueh ureuëng-ureuëng bala. Bék gata peugét minyéuk nyang lagée nyan deungon gata peuguna alat jampu jih nyang nyan cit teuma. Minyéuk nyan suci, dan harôh teuanggab sibagoe barang suci.
33 Ureuëng nyang peugét minyéuk nyang lagée nyan, atawa jipeuguna keu ureuëng nyang bukon imeum, ureuëng nyan hana le teuanggab anggota umat Ulôn."
34 TUHAN meufeureuman ubak Nabi Musa, "Gata cok kheueh laju mupadub macam reumpah-reumpah nyang sadub le jih, atranyan na kheueh geutah dama, kulét kleueng, geutah rasamala dan dupa nyang tulen.
35 Peuguna kheueh banmandum nyan keu teupeugét dupa meujampu nyang mangat bée. Tamah kheueh teuma sira mangat dupa nyan teutab aseuli dan jeuet teupeuguna keu Ulôn.
36 Siladum nyang na nibak dupa nyan harôh teugileng sampoe halôh. Gata ba kheueh atranyan ubak Khimah Ulôn dan sipreuk kheueh atranyan dikeue Peuto Peujanjian. Dupa nyan harôh teuanggab barang suci nyang teupeukhusos keu Ulôn. Bék peugét dupa teujampu deungon bahan jih saban lagée nyan cit teuma keudroe gata.
38 Soemantong nyang peugét nyang harôm lagée nyan bagoe, ureuëng nyan hana le teuanggab anggota umat Ulôn."
Wordproject® is a registered name of the International Biblical Association, a non-profit organization registered in Macau, China.